Szám: 1-8/2021. 9. sz. napirendi pont

**Előterjesztés**

**Zalaszentgrót Város Önkormányzata Képviselő-testületének**

**2021. június 24-i rendes, nyilvános ülésére**

**Tárgy:** Döntés önkormányzati beszerzésekről

**Tisztelt Képviselő-testület!**

Zalaszentgrót Város Önkormányzata 128/2015. (VIII. 27.) számú képviselő-testületi határozatával döntött a 2015. évi adósságkonszolidációs pályázat keretében többek között a hivatali tárgyaló- és házasságkötő terem felújításáról. A felújítás keretében beszerzésre került 60 db Timor típusú Eiffel lábú műanyag szék, melyekről az elmúlt évek tapasztalatai alapján kijelenthető, hogy stabil, kényelmes, elegáns és jó ár-érték arányú bútorok. A terem – méretei alapján – alkalmas nagyobb létszámú rendezvények megtartására is, azonban jelenleg a rendelkezésre álló ülőalkalmatosságok alapján ez korlátozott.

A műszaki osztály munkatársai tájékozódtak a meglévőkkel azonos gyártmányú és kivitelezésű székek további beszerzése tekintetében, s e célból megkeresték a korábbi beszerzésben érintett forgalmazót, a Vakum Design Kft-t. Érdeklődésünkre az a válasz érkezett, hogy ezeket a székeket már nem gyártják, azonban készleten 34 db ilyen típusú szék még rendelkezésre áll bruttó 19.200- Ft/db akciós áron.

Tekintettel a meglévő székek jövőbeli esetleges amortizációjára, illetve arra, hogy a beszerzett információk alapján a jövőben a piacról már nem lesz beszerezhető ez a kivitelű szék, indokolt a raktáron lévő 34 db-os teljes állomány megvásárlása, melyhez az Önkormányzat 2021. évi költségvetése városi rendezvények dologi kiadásainak kerete nyújt fedezetet.

Az Aranyodi Városrész tanácsadó testületi tagjai jelezték az Önkormányzat felé, hogy a városrész kultúrházában üzemeltetett, korábban civil adományként kapott használt hűtőszekrény elromlott. Meghibásodása olyan mértékű, hogy javítása gazdaságilag nem kifizetődő, vagyis a javítás többe kerülne, mint amennyit a készülék valójában ér. Sajnos a hűtőszekrényben tárolt alapanyagok is tönkrementek, ami tovább nehezítette a városrész helyzetét. Az idén a városrész több olyan rendezvény megtartását tervezi, ami főzéssel, illetve sütéssel párosul, ezért kérik az önkormányzat támogatását a városrész részére történő hűtőszekrény beszerzéséhez a városrészi költségvetés szabadon felhasználható keretének terhére. Mivel ezen rendezvények gördülékeny és biztonságos megtartásához elengedhetetlen egy megbízható, gazdaságosan üzemeltethető, fagyasztórésszel rendelkező (kombinált) hűtőszekrény helyszínen történő üzemeltetése, indokolt egy új, megfelelő méretű készülék beszerzése. A tanácsadó testület tagjai árajánlatot kértek a zalaszentgróti Elektro-Műszaki Áruháztól, mely alapján a megfelelő méretű és paraméterekkel rendelkező berendezés ára szállítással és beüzemeléssel együtt bruttó 119.990- Ft.

A Pénzügyi és Ügyrendi Bizottság az előterjesztést a 2021. június 22-i ülésén tárgyalja, a határozat szóban kerül ismertetésre.

Kérem, a Tisztelt Képviselő-testületet, hogy az előterjesztést szíveskedjen megtárgyalni, majd az alábbi határozati javaslatokat elfogadni.

**Határozati javaslat:**

1. Zalaszentgrót Város Önkormányzatának Képviselő-testülete úgy dönt, hogy a kizárólagos tulajdonát képező Zalaszentgrót 353/1 hrsz-ú ingatlanon található hivatali tárgyaló- és házasságkötő terembe 34 db, a meglévőkkel azonos gyártmányú és kivitelű, Timor típusú, Eiffel lábú műanyag széket szerez be.

A Képviselő-testület a bruttó 700.000,- Ft értékű eszközbeszerzés fedezetét az Önkormányzat 2021. évi költségvetése városi rendezvények dologi kiadásainak terhére biztosítja.

A Képviselő-testület felhatalmazza a polgármestert a beszerzéssel kapcsolatos további intézkedések megtételére.

**Határidő:** 2021. július 31.

**Felelős:** Baracskai József polgármester

1. Zalaszentgrót Város Önkormányzatának Képviselő-testülete úgy dönt, hogy Aranyod Városrész részére a városrészi költségvetés szabadon felhasználható keretének terhére 119.990,- Ft összegért a Zalaszentgrót, Hegy u. 10. szám alatti Kultúrházba új hűtőszekrényt szerez be.

A Képviselő-testület felhatalmazza a polgármestert a szükséges intézkedések megtételére.

**Határidő:** 2021. június 30.

**Felelős:** Baracskai József polgármester

**Zalaszentgrót**, 2021. június 21.

**Baracskai József**

polgármester

A határozati javaslat a törvényességi előírásnak megfelel.

**Dr. Simon Beáta**

jegyző